**בס"ד**  כסלו תשע"ח

**פרשת השבוע ויצא**

השבת נקרא בע"ה את פרשת וַיֵּצֵא אודות קורות יעקב ביציאתו לגלות. הפרשה אינה חוסכת בפרטים גשמיים וחומרניים , נטל החיים ותוצאות המעשיים. בריחה, אהבה רומנטית , צבירת רכוש. יעקב איש האוהלים הצדיק שתורתו אומנותו עובד למחייתו ואינו נתמך ע"י הוריו העשירים, הוא אפילו מצליח מאד בעבודתו. לאורך כל הפרשה מרחפת ממעל שכינה אלוקית במפורש ובמרומז ויש התערבויות ניסיות גלויות וסמויות . פרשה שמלמדת שיש עלילה וחיי יום יום קשים ומהם דרכיו ומעשיו של המאמין תחת חסותו של בורא העולם שמכוון ושומר. יש מי שמאמין ויש מי שמתעלם למרות כל הסימנים הברורים סביבו. הפרשה מתחילה במנוסתו של יעקב בחוסר כל מבית אחיו מפחד מאחיו עשיו. יעקב הצדיק איש מאמין בן ונכד לאבות הקדושים אינו מסתמך על אמונתו בלבד , יתכן שחשב שהוא סדק את ההגנה שלו בשל מעשה התרמית שערך לאביו ולאחיו. הוא מבין שאין לו חסינות, הוא חושש שמעשה התרמית היתה טעות חמורה מצדו ומצד אמו. מאז התרמית לא קוראים יותר על רבקה הצדיקה והתורה אף אינה מציינת פרטים על פטירתה , לעומת זאת בהמשך נקרא פרט עלום בדבר מותה של מינקתה , דבורה האלמונית . עלילת בריחתו וקורותיו הקשים של יעקב בימי חייו נובעים ממעשה התרמית. יעקב שמוגדר כ "אִישׁ תָּם, יֹשֵׁב אֹהָלִים " מתגלה כפעלתן ואיש עבודה קשה, במעשיו הוא מלמד שאין סומכים על הנס ויש לפעול ולעשות השתדלות לגורלו בדיוק כפי שעשו אבותיו לפניו. אין ספק לגדולתו ואמונתו של יעקב אולם מעשה התרמית שעשה גורם לו לספק בעצמו לכן בצמוד לסיפור הבריחה אנו קוראים על התגלות ה' בסיפור חלום הסולם, הבטחת הקב"ה לברכה, פרנסה ,הצלחה בהקמת משפחה רחבה והגנה שוטפת וצמודה ועל קביעת יעקב " וַיִּיקַץ יַעֲקֹב, מִשְּׁנָתוֹ, וַיֹּאמֶר, אָכֵן יֵשׁ ה' בַּמָּקוֹם הַזֶּה; וְאָנֹכִי, לֹא יָדָעְתִּי " . יעקב מצדו מודה לה'. יעקב מוצג כאיש חזק עם אופי מנהיגותי שמתאהב ברחל המתוארת " יְפַת-תֹּאַר, וִיפַת מַרְאֶה " . שום דבר לא הולך לו בקלות והוא נאלץ לחיות ולעבוד עבור לבן הארמי והרמאי. יש גם בעיות עקרות לרחל אהובת יעקב , מריבות וקנאת נשים יחד עם ברכות ה' הריונות ולידת ילדים רבים . יעקב צובר רכוש ויש תיאורי הצלחתו בעבודתו ובפעולות הפריות והשבחת גזע הצאן. הקב"ה מודיע ליעקב לשוב לארץ המובטחת. למרות הצו האלוקי יעקב אינו פועל בדרך של כפיה דתית הוא מספר לנשיו על כוונתו, אינו מטיל את סמכותו אלא משכנע אותם לעזוב את מולדתם ואת בית אביהם לטובת מקום זר. השל"ה הקדוש מלמד שאין ראוי לאדם להכריח ולכפות את רצונו אפילו על בני ביתו למרות חשיבותו בבית כפי שהתורה האריכה בדברי השכנוע של יעקב לרחל ולאה בכדי שיגיעו מרצונן החופשי ואכן נשותיו מצטרפות אליו וללא היסוס. התורה מראה את הזלזול ואת האבסורד של אמונת אלילים (כיום זה ברור לרוב העולם אולם בעולם העתיק זה היה מקובל ) איך אפשר להאמין באל דומם שניתן לגנוב ולהחביא בכל מקום ? לצערנו סבא לבן נכשל בזה כמו בהרבה תחומים ... כישלון מוחלט. הוא חיי בדורו של אברהם הוא שמע ולמד על הצלחת אברהם, יצחק, רבקה אחותו , הוא חי שנים רבות עם יעקב הצדיק. לבן זכה מברכת ה' שהורעפה על יעקב ואפילו הוא אומר זאת במפורש " וַיֹּאמֶר אֵלָיו לָבָן, אִם-נָא מָצָאתִי חֵן בְּעֵינֶיךָ; נִחַשְׁתִּי, וַיְבָרְכֵנִי ה'בִּגְלָלֶךָ " ויעקב עונה לו " כִּי מְעַט אֲשֶׁר-הָיָה לְךָ לְפָנַי, וַיִּפְרֹץ לָרֹב, וַיְבָרֶךְ  ה' אֹתְךָ, לְרַגְלִי" הקב"ה אפילו מתגלה ללבן ומזהיר אותו אולם לבן אינו מתפכח ופוקח את עיניו לראות את יתרון האמונה באל אחד לעומת אותו "אל" שלו שנגנב והוסתר מול עיניו ואינו מצליח לומר לו או לאותת לו היכן הוא... למרות הכל לבן דבק באמונת אלילים אולי בגלל שאינם מבקשים ממנו דבר... לבן אפילו לא שם לב לגודל האבסורד כשהוא בעצמו טוען " לָמָּה גָנַבְתָּ, אֶת-אֱלֹהָי " זהו כוחו של האל שהוא מאמין בו . בבראשית רבא מובא בשם ר' אייבו שכשבני יעקב שמעו את טענות לבן אודות גניבת אלוקיו החשובים לו הם אמרו לו "בושנו בך אבי אמנו שלעת זיקנותך אתה אומר "לָמָּה גָנַבְתָּ, אֶת-אֱלֹהָי " בני יעקב מבינים ומתריעים שסבא שלהם איבד את כושר ההבחנה בין אמונה לאל אקטיבי בורא עולם עצום ובלתי מוחש ונתפס לעומת פסל יציר אדם דומם שאינו מסוגל לדבר. יעקב מנסה להראות ללבן מאיפה בא כל הטוב " לוּלֵי אֱלֹקי אָבִי אֱלֹקי אַבְרָהָם וּפַחַד יִצְחָק, הָיָה לִי כִּי עַתָּה, רֵיקָם שִׁלַּחְתָּנִי; אֶת-עָנְיִי וְאֶת-יְגִיעַ כַּפַּי, רָאָה אֱלֹקִים וַיּוֹכַח אָמֶשׁ..." לבן בעצמו אומר " וֵאלֹהֵי אֲבִיכֶם אֶמֶשׁ אָמַר אֵלַי לֵאמֹר, הִשָּׁמֶר לְךָ מִדַּבֵּר עִם-יַעֲקֹב מִטּוֹב עַד-רָע." לבן בתאוות הממון והשעבוד לגשמיות אינו "רואה למטר " הוא חי תקופה ארוכה עם יעקב , ראה את דרכיו והצלחתו על אף כל הקשיים ,יעקב משלב חיי משפחה רחבה ופעילה יחד עם הצלחה ורכוש רב אולם בדרך של אמונה ישרה וברורה. הפרשה מסתיימת בפרידה לשלום מלבן ובברכת ה' ב " מַחֲנָיִם " והמפרשים מסבירים על שם שני מחנות .כנגד עם ישראל תמיד יש מחנה שיאיים עליו ובע"ה תמיד נתגבר עליו. שבת שלום איתן שלר

**לעילוי נשמת אבי, מורי ורבי אברהם חנן בן נתן ואטל ז"ל.**